Γνωμοδότηση της Επιτροπής των Περιφερειών για την «Ανακοίνωση της Επιτροπής σχετικά με την "Συνοχή και κοινωνία των πληροφοριών"»

(98/C 64/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής σχετικά με την «Συνοχή και κοινωνία των πληροφοριών» [COM(97) 7 τελικό] 7

έχοντας υπόψη την απόφαση της Επιτροπής της 11ης Ιουνίου 1997, να ζητήσει την κατάρτιση σχετικής γνωμοδότησης από την Επιτροπή των Περιφερειών σύμφωνα με το άρθρο 198 Γ, 1η παράγραφος, της Συνθήκης περί ιδρύσεως της Ευρωπαϊκής Οικονομικής Κοινότητας 7

έχοντας υπόψη την απόφασή της εν αναμονή αυτής της αίτησης γνωμοδότησης στις 8 Μαρτίου 1996 να αναθέσει την προετοιμασία των σχετικών εργασιών στην επιτροπή 3 «Μεταφορές και Δίκτυα Επικοινωνιών» 7

έχοντας υπόψη το σχέδιο γνωμοδότησης (CDR 270/97 rιv.) που υιοθέτησε η επιτροπή 3, στις 25 Σεπτεμβρίου 1997 (Εισηγητής: ο κ. Koivisto) 7

υιοθέτησε κατά την 20ή σύνοδο ολομέλειάς της 19ης και 20ής Νοεμβρίου 1997 (συνεδρίαση της 19ης Νοεμβρίου) την ακόλουθη γνωμοδότηση.

1. Εισαγωγή

1.1. Η ανακοίνωση της Επιτροπής για την «Συνοχή και κοινωνία των πληροφοριών» αποτελεί συνέχεια των συστάσεων και της ανάλυσης που πραγματοποιήθηκε για την εκπόνηση της πρώτης έκθεσης για την οικονομική και κοινωνική συνοχή και συμπληρώνει το Πράσινο Βιβλίο σχετικά με την «Ζωή και εργασία στην κοινωνία των πληροφοριών». Με την ανακοίνωση της Επιτροπής αρχίζει η φάση μετάβασης στην κοινωνία των πληροφοριών εφόσον ολοκληρώνεται σχεδόν η ελευθέρωση της αγοράς των τηλεπικοινωνιών και είναι καιρός να εξεταστούν σε βάθος οι συνέπειες της κοινωνίας των πληροφοριών στους διάφορους τομείς.

1.2. Αν και η ελευθέρωση της αγοράς των τηλεπικοινωνιών καθώς και τα μέτρα εναρμόνισης πρέπει κατ' αρχήν να καλύψουν ολόκληρη την επικράτεια της Ένωσης, ωστόσο σύμφωνα με την ανακοίνωση, υπάρχει ο κίνδυνος να καθυστερήσουν οι επενδύσεις σε ορισμένες περιφέρειες. Για το λόγο αυτό η ελευθέρωση της αγοράς πρέπει να συμπληρωθεί με τη λήψη πολιτικών μέτρων, προκειμένου να εξαλειφθούν οι υφιστάμενες διαφορές και να προετοιμαστεί η διάδοση της κοινωνίας των πληροφοριών σε όλες τις περιφέρειες της Ένωσης όσο το δυνατόν ταχύτερα.

1.3. Για την επίτευξη του στόχου αυτού απαιτείται η συνεργασία των θεσμικών οργάνων με τις εθνικές κυβερνήσεις και τις περιφερειακές αρχές.

1.4. Στην ανακοίνωση αναλύεται για πρώτη φορά η σχέση κοινωνίας των πληροφοριών και οικονομικής και κοινωνικής συνοχής στην Ένωση. Τούτο είναι ιδιαίτερα σημαντικό για την Επιτροπή των Περιφερειών και ανταποκρίνεται σε πολλές γνωμοδοτήσεις της στις οποίες εξετάζεται η περιφερειακή διάσταση της κοινωνίας των πληροφοριών.

2. Κύρια σημεία της ανακοίνωσης

2.1. Η σχετική με την κοινωνία των πληροφοριών ανάπτυξη μπορεί να συμβάλει σημαντικά στην επίτευξη του στόχου που ορίζεται στο άρθρο 130 Α της Συνθήκης για την οικονομική και κοινωνική συνοχή, αλλά αυτή τη στιγμή οι περιφέρειες της Ευρώπης δεν μπορούν να συμμετάσχουν στη διαδικασία ανάπτυξης με τους ίδιους όρους και να επωφεληθούν από αυτή. Μεγάλες διαφορές υπάρχουν όσον αφορά την ανάπτυξη των υποδομών, το κόστος, την αξιοπιστία και την ανάπτυξη των υπηρεσιών.

2.2. Η κοινωνία των πληροφοριών παρέχει πολλές δυνατότητες για την ανάπτυξη νέων μορφών απασχόλησης και εξειδικευμένων θέσεων εργασίας.

2.3. Όλες οι σχετικές με την κοινωνία των πληροφοριών διαδικασίες έχουν σημαντικές επιπτώσεις τόσο στο χώρο όσο και στην κοινωνία.

2.4. Για να μπορέσουν οι ιδιώτες, οι φορείς και οι επιχειρήσεις, ανεξάρτητα από τον τόπο εγκατάστασής τους, να αξιοποιήσουν τις δυνατότητες που παρέχει η κοινωνία των πληροφοριών, θα πρέπει να εξασφαλιστούν οι κατάλληλοι παράγοντες σε ολόκληρη την ΕΕ.

2.5. Η Επιτροπή έχει προτείνει την ελευθέρωση της αγοράς των τηλεπικοινωνιών, εφόσον θεωρείται ότι συμβάλλει στην ταχύτερη διάδοση των δικτύων, στη διευκόλυνση της εισαγωγής καινοτομιών στις υπηρεσίες καθώς και στη μείωση του κόστους χρήσης. Για την κάλυψη των περιφερειών σε ό,τι αφορά την παροχή υπηρεσιών απαιτείται η θέσπιση κανονιστικού πλαισίου όσον αφορά την καθολική υπηρεσία.

2.6. Είναι ιδιαίτερα λιγοστοί οι πόροι των διαρθρωτικών ταμείων που διατίθενται για τη λήψη συμπληρωματικών μέτρων όσον αφορά την τόνωση της ζήτησης υπηρεσιών της κοινωνίας των πληροφοριών.

2.7. Για την εξάλειψη των υφιστάμενων διαφορών και για την προώθηση της ισόρροπης ανάπτυξης των περιφερειών της Ευρώπης, η Επιτροπή προτείνει στην ανακοίνωση τη λήψη μέτρων στους ακόλουθους τρεις τομείς:

α) Όσον αφορά το ρυθμιστικό πλαίσιο για την αγορά των τηλεπικοινωνιών πρέπει να πραγματοποιηθεί εκτενής διάλογος για την καθολική υπηρεσία και την πρόσβαση του κοινού στις υπηρεσίες που παρέχει η κοινωνία των πληροφοριών, προκειμένου να εξασφαλιστεί σε όλους τους τομείς δράσης η πλήρης εκμετάλλευση της ελευθέρωσης των τηλεπικοινωνιών σε προσιτές τιμές, με τη μορφή καλύτερου επιπέδου υπηρεσιών και σχεδίων καινοτομίας.

β) Στη συνέχεια ιδιαίτερη προσοχή πρέπει να δοθεί στην ολοκλήρωση και αναβάθμιση των τηλεπικοινωνιακών δικτύων λαμβανομένης υπόψη της σχέσης μεταξύ επενδύσεων και οικονομικών επιδόσεων των περιφερειών.

γ) Για την αύξηση της ζήτησης η Επιτροπή προτίθεται να προβεί στην ανάληψη συνόλου πρωτοβουλιών στόχος των οποίων θα είναι η ανάπτυξη ολοκληρωμένων και στρατηγικών σχεδίων για την κοινωνία των πληροφοριών. Για τούτο απαιτείται επίσης η αξιοποίηση των υφιστάμενων χρηματοδοτικών μέσων.

ΕΙΔΙΚΕΣ ΠΑΡΑΤΗΡΗΣΕΙΣ

3. Οι δυνατότητες της κοινωνίας των πληροφοριών και οι διαφορές μεταξύ των περιφερειών

3.1. Η Επιτροπή των Περιφερειών θεωρεί ότι η σωστή χρήση των δυνατοτήτων που παρέχει η κοινωνία των πληροφοριών θα επηρεάσει σημαντικά τη δημιουργία νέων υπηρεσιών σε περιφέρειες οι οποίες έως σήμερα βρίσκονταν σε μειονεκτική θέση, για παράδειγμα στους τομείς της εκπαίδευσης και της υγείας.

3.2. Επίσης η ανάπτυξη της τηλεεργασίας και η μείωση της εξάρτησης των επιχειρήσεων από τον τόπο εγκατάστασης δίνουν εντελώς νέες δυνατότητες για τη βελτίωση της απασχόλησης στις περιφέρειες όπου υπάρχει, παραπάνω από το μέσο όρο, δραστηριότητα για την εκμετάλλευση της κοινωνίας των πληροφοριών.

3.3. Ορισμένοι δείκτες, όπως για παράδειγμα ο αριθμός χρηστών του Internet, δείχνουν ότι οι διαφορές μεταξύ των κρατών μελών αυξάνονται αντί να μειώνονται.

3.4. Η Επιτροπή των Περιφερειών επισημαίνει ότι διαφορές δεν υπάρχουν μόνο μεταξύ των κρατών μελών αλλά και στο εσωτερικό των κρατών μελών όσον αφορά την βούληση και την ικανότητα αξιοποίησης των δυνατοτήτων που παρέχει η κοινωνία των πληροφοριών για την αύξηση της απασχόλησης και την ανάπτυξη των περιφερειών γενικά.

3.5. Με την ευκαιρία αυτή η Επιτροπή των Περιφερειών εφιστά την προσοχή της Επιτροπής και στις διάφορες στρατηγικές ανάπτυξης των περιφερειών 7 πολλές περιφέρειες επικεντρώνουν το ενδιαφέρον τους σε σημεία εντελώς διαφορετικά από την ανάπτυξη της κοινωνίας των πληροφοριών. Κατά την αξιολόγηση της κατάστασης πρέπει να ληφθεί υπόψη η εμπειρία που έχει αποκτηθεί σε τοπικό επίπεδο, και ταυτόχρονα να υπάρξει αποτελεσματική ενημέρωση, ούτως ώστε η αξιολόγηση να μη βασίζεται σε λανθασμένες πληροφορίες όσον αφορά τις δυνατότητες που παρέχει η κοινωνία των πληροφοριών για την ανάπτυξη των περιφερειών.

3.6. Η Επιτροπή των Περιφερειών επισημαίνει επίσης ότι για την περαιτέρω ανάπτυξη και εξέλιξη της κοινωνίας των πληροφοριών και της αγοράς της απαιτείται η χρήση κάθε διαθέσιμου μέσου για την ανάπτυξη της τεχνολογίας πληροφόρησης και επικοινωνίας (ΤΠΕ), των διαφόρων εκπαιδευτικών ιδρυμάτων και άλλων αντίστοιχων οργανισμών, που βρίσκονται στις κεντρικές περιφέρειες, ούτως ώστε να είναι όσο το δυνατό θετικότερες οι συνέπειες στην απασχόληση. Αυτή η υψηλού επιπέδου γνώση για την αξιοποίηση της κοινωνίας των πληροφοριών θα πρέπει να ληφθεί περισσότερο υπόψη στη διαδικασία της συνοχής.

3.7. Στην ανακοίνωση της Επιτροπής επισημαίνονται καθοριστικής σημασίας διαφορές μεταξύ των περιφερειών σε ό,τι αφορά τις υποδομές και τις υπηρεσίες τηλεπικοινωνιών. Ενώ μεταξύ των κρατών δεν υπάρχουν γενικά τέτοιου είδους διαφορές, ωστόσο σε ορισμένες περιφέρειες σημειώνονται μεγάλες αποκλίσεις όσον αφορά την ανάπτυξη. Η Επιτροπή των Περιφερειών επισημαίνει ότι οι διαφορές αυτές οφείλονται κυρίως στις δραστηριότητες των φορέων του ιδιωτικού και του δημόσιου τομέα και σε δράσεις καινοτομίας, καθώς και στον τρόπο με τον οποίο τα κέντρα λήψης αποφάσεων και οι επιχειρηματίες πρόβαλαν τις δυνατότητες που παρέχει η κοινωνία των πληροφοριών.

3.8. Η Επιτροπή των Περιφερειών συμφωνεί με τις απόψεις της Επιτροπής ότι για την προώθηση της συνοχής μέσω της κοινωνίας των πληροφοριών ένα σημαντικό μέτρο είναι η ανάπτυξη τηλεπικοινωνιακών υπηρεσιών εκεί όπου είναι ανύπαρκτες ή ανεπαρκείς, δηλαδή στις μειονεκτικές περιφέρειες. Τούτο αφορά ιδιαίτερα τις περιφέρειες εκείνες όπου η ελευθέρωση της αγοράς των τηλεπικοινωνιών δεν θα δημιουργήσει την ανάγκη νέων επενδύσεων. Εάν στην περίπτωση αυτή δεν σημειωθεί ταχύρυθμη ανάπτυξη, θα είναι ασήμαντες οι συνέπειες των ευρωπαϊκών αναπτυξιακών προγραμμάτων στις περιφέρειες αυτές και θα αμβλυνθούν οι διαφορές μεταξύ των περιφερειών.

4. Οι συνέπειες της ρύθμισης

4.1. Η Επιτροπή των Περιφερειών επιθυμεί να επιστήσει την προσοχή στο γεγονός ότι η συνέχιση της ελευθέρωσης των τηλεπικοινωνιών ενδέχεται να συμβάλει στην αύξηση και όχι στη μείωση των διαφορών μεταξύ των περιφερειών. Δεν πρόκειται μόνο για τις διαφορές μεταξύ κεντρικών περιοχών και περιοχών συνοχής, αλλά και για τις διαφορές στο εσωτερικό των κρατών μελών. Είναι φυσικό οι νέες υπηρεσίες που απαιτούν ανάπτυξη των υποδομών να συγκεντρώνονται στις περιοχές όπου υπάρχει οικονομική εκμετάλλευση. Η Επιτροπή των Περιφερειών εκτιμά ότι θα αποβεί εις βάρος της οικονομικής ανάπτυξης της Ένωσης, η καθυστέρηση ανάπτυξης των υπηρεσιών επειδή απαιτείται, για παράδειγμα με την πολιτική χορήγησης αδειών, η παροχή υπηρεσιών σε ευρύτερη κλίμακα από ό,τι είναι εμπορικά εφικτό.

4.2. Η Επιτροπή των Περιφερειών θεωρεί σημαντική την υλοποίηση της συνοχής στο πλαίσιο της κοινωνίας των πληροφοριών και θετική εν μέρει τη χρησιμοποίηση συνοδευτικών νομοθετικών μέτρων, έστω κι αν αντιβαίνουν στις γενικές αρχές του ελεύθερου ανταγωνισμού στον τομέα των τηλεπικοινωνιών. Όσον αφορά την έννοια της καθολικής υπηρεσίας, με την οποία καθορίζεται το ελάχιστο επίπεδο παροχής υπηρεσιών σε κάθε περιφέρεια η Επιτροπή των Περιφερειών επισημαίνει ότι:

α) η υλοποίηση της καθολικής υπηρεσίας ενδεχομένως να αυξήσει τις δαπάνες των χρηστών τηλεπικοινωνιακών υπηρεσιών τουλάχιστον στις αραιοκατοικημένες περιοχές. Επειδή στο μέλλον οι τηλεπικοινωνιακές υπηρεσίες θα απευθύνονται όλο και περισσότερο με τη μορφή «πακέτων» σε διαφορετικές ομάδες χρηστών, δεν θα είναι δυνατή η περιγραφή και η ρύθμιση της πληρωμής των παρεχόμενων υπηρεσιών σύμφωνα με τον παραδοσιακό τρόπο σε ατομική βάση. Οι μεγαλύτεροι χρήστες των κεντρικών περιφερειών απολαμβάνουν μεγαλύτερων εκπτώσεων, ενώ οι κάτοικοι των απομακρυσμένων περιοχών πληρώνουν περισσότερο, συμπεριλαμβανομένων των δαπανών που συνεπάγεται η παροχή της καθολικής υπηρεσίας για τις επιχειρήσεις 7

β) είναι καθ' όλα βάσιμο το επιχείρημα της Επιτροπής για τον προσδιορισμό διαφόρων επιπέδων στην παροχή της καθολικής υπηρεσίας ανάλογα με τις ομάδες χρηστών (για παράδειγμα ιδρύματα υγειονομικής περίθαλψης, σχολεία, ΜΜΕ). Ωστόσο όλες αυτές οι ομάδες χρηστών που αναφέρονται στην ανακοίνωση είναι ανομοιογενείς όσον αφορά τη χρήση των τηλεπικοινωνιακών υπηρεσιών. Η Επιτροπή των Περιφερειών εκτιμά ότι ενδείκνυται η αναζήτηση του καθορισμού των κριτηρίων της καθολικής υπηρεσίας με βάση τη συχνότητα χρήσης 7

γ) πολλές τηλεπικοινωνιακές υπηρεσίες μοιάζουν λόγω περιεχομένου και μηχανισμών της αγοράς με τα παραδοσιακά μέσα ενημέρωσης. Οι εταιρείες τηλεπικοινωνιών ενδιαφέρονται ολοένα και περισσότερο για επιχειρήσεις και νοικοκυριά που είναι συνδεδεμένα με δίκτυα, ούτως ώστε να μπορούν να διαφημίζονται όσο το δυνατόν καλύτερα. Κατά συνέπεια σημειώνεται ολοένα και μεγαλύτερη ανάγκη, από πλευράς επιχειρήσεων, ύπαρξης της καθολικής υπηρεσίας.

4.3. Η Επιτροπή των Περιφερειών επισημαίνει ότι σε ορισμένες περιπτώσεις η αυστηρή πολιτική αδειών συμβάλλει στην υλοποίηση της συνοχής, όπως για παράδειγμα η χορήγηση αδειών και η χρηματοδότηση λειτουργίας δικτύων κινητής τηλεφωνίας με την προϋπόθεση να καλύπτονται ορισμένες περιφέρειες. Σύμφωνα με την Επιτροπή των Περιφερειών η χρήση παρόμοιων μέσων δικαιολογείται για την εξομάλυνση των περιφερειακών διαφορών όσον αφορά τα έργα υποδομής, τις τιμές, την ποιότητα και την ευκολία προσέγγισης, αλλά ευρύτερη ρύθμιση εύκολα οδηγεί σε καταστρατήγηση των αρχικών στόχων της ελευθέρωσης, με συνέπεια την επιβράδυνση της ανάπτυξης καθώς και το υψηλό κόστος των τηλεπικοινωνιακών υπηρεσιών για τους πολίτες και τις επιχειρήσεις.

4.4. Η Επιτροπή των Περιφερειών εκφράζει την ευχή, αντί για τη θέσπιση μακροπρόθεσμων ρυθμίσεων, να καταβληθούν προσπάθειες για την ανάπτυξη τηλεπικοινωνιακών υπηρεσιών μέσω δορυφόρων και κατάλληλου εξοπλισμού τερματικών με χαμηλό κόστος για τις οποίες δεν απαιτούνται μεγάλες επενδύσεις όσον αφορά τα βασικά δίκτυα και οι οποίες καλύπτουν και τις περιφέρειες συνοχής.

5. Η ευθύνη των τοπικών και περιφερειακών αρχών

5.1. Η Επιτροπή των Περιφερειών υπενθυμίζει για μια ακόμη φορά τις προηγούμενες γνωμοδοτήσεις της σχετικά με την κοινωνία των πληροφοριών επισημαίνοντας το σημαντικό ρόλο και την ευθύνη των τοπικών και περιφερειακών αρχών στη διαδικασία ανάπτυξης της κοινωνίας των πληροφοριών στην Ευρώπη.

5.2. Η Επιτροπή των Περιφερειών συμμερίζεται την άποψη της Επιτροπής ότι το περιφερειακό επίπεδο προσφέρεται περισσότερο για την ενημέρωση και την αξιοποίηση των δυνατοτήτων που παρέχει η κοινωνία των πληροφοριών. Η ΕΤΠ επισημαίνει επίσης, σε αντίθεση με την Επιτροπή, ότι διάφορες περιφέρειες έχουν εκπονήσει έως σήμερα παρόμοια προγράμματα ανάπτυξης σχετικά με τις τεχνολογίες πληροφόρησης και επικοινωνιών τα οποία επικεντρώνονται στη λήψη συμπληρωματικών μέτρων για την ανάπτυξη των υποδομών και των εφαρμογών.

5.3. Η ΕΤΠ εκτιμά ότι η κοινωνία των πληροφοριών στην Ευρώπη πρέπει να διαρθρώνεται κατά πρώτο λόγο με βάση τις ανάγκες των πολιτών. Οι περιφέρειες και οι δήμοι διαθέτουν τα μέσα (για παράδειγμα σχολεία και βιβλιοθήκες), τα οποία συμβάλλουν στην υλοποίηση ή μη της κοινωνίας των πληροφοριών που έχει ως κεντρικό άξονα τον άνθρωπο. Με τη βοήθεια των μέσων αυτών είναι δυνατή η επίλυση των προβλημάτων, που αναφέρονται στην ανακοίνωση της Επιτροπής, εάν ληφθούν υπόψη οι ανάγκες των διαφόρων ομάδων και ατόμων καθώς και η υλοποίηση της συνοχής σε αυτό το επίπεδο.

5.4. Η ΕΤΠ επιθυμεί να επισημάνει κυρίως το ρόλο των τοπικών και περιφερειακών αρχών στην τόνωση της ζήτησης για υπηρεσίες της κοινωνίας των πληροφοριών. Ιδιαίτερα σημαντική από την άποψη αυτή θεωρεί η ΕΤΠ τη στήριξη των τηλεπικοινωνιακών υπηρεσιών στα σχολεία και τις δημόσιες βιβλιοθήκες καθώς και σε άλλα αντίστοιχα ιδρύματα, στα οποία οι πολίτες έχουν εύκολη πρόσβαση.

Προς τούτο τα σχολεία και τα άλλα ανάλογα ιδρύματα θα μπορέσουν να συμβάλουν, και μέσω δικών τους καινοτόμων σχεδίων, στην ανάπτυξη μιας κοινωνίας των πληροφοριών η οποία να ανταποκρίνεται περισσότερο στις απαιτήσεις των νέων και γενικότερα όλων των πολιτισμικών και εκπαιδευτικών φορέων.

5.5. Η ΕΤΠ επισημαίνει ότι οι τοπικές υπηρεσίες πληροφόρησης που παρέχονται από τις δημόσιες διοικήσεις έχουν ήδη αποτελέσει το βασικό άξονα πολλών σχεδίων για την ανάπτυξη της κοινωνίας των πληροφοριών στις περιφέρειες. Ωστόσο η ΕΤΠ επιθυμεί να επιστήσει την προσοχή της Επιτροπής στο γεγονός ότι αποδέκτες των υπηρεσιών των τοπικών και περιφερειακών αρχών είναι όλοι οι κάτοικοι της περιφέρειας και οι επιχειρήσεις, ενώ το ενδιαφέρον του ιδιωτικού τομέα επικεντρώνεται μόνο στους πελάτες που πληρώνουν. Επίσης, παράλληλα με την ανάπτυξη νέων και επωφελών υπηρεσιών μέσω της τεχνολογίας οι τοπικές αρχές αφιερώνουν σημαντικό χρόνο στη συντήρηση και ανάπτυξη των παραδοσιακών διαύλων επικοινωνίας. Η ΕΤΠ θεωρεί ότι, δεδομένου του σημαντικού ρόλου που διαδραματίζουν οι τοπικές αρχές στον τομέα της παροχής υπηρεσιών και της δυσκολίας που συνεπάγεται η ανάπτυξη τους, απαιτείται αύξηση των πόρων στον τομέα αυτό.

5.6. Η Επιτροπή επισημαίνει ότι το πρόγραμμα IDA για την ανάπτυξη των δικτύων ανταλλαγής πληροφοριών μεταξύ των δημόσιων διοικήσεων παρέχει δυνατότητες για την αύξηση της ζήτησης στην οποία αποσκοπεί ο ιδιωτικός τομέας. Το πρόγραμμα αυτό εστιάζεται κυρίως στις εφαρμογές εκείνες που δεν συνδέονται άμεσα με τη δράση των τοπικών αρχών. Η ΕΤΠ εκτιμά ότι η συνοχή όσον αφορά την κοινωνία των πληροφοριών πρέπει να αυξηθεί τόσο στο εσωτερικό των κρατών όσο και μεταξύ τους προκειμένου το πρόγραμμα ανταλλαγής πληροφοριών μεταξύ διοικήσεων να μπορέσει να επεκταθεί και στις δράσεις των τοπικών και περιφερειακών αρχών.

5.7. Με βάση τα ανωτέρω η ΕΤΠ δεν μπορεί να συμφωνήσει με την άποψη της Επιτροπής ότι την κύρια ευθύνη για την ανάπτυξη και τη διάδοση της κοινωνίας των πληροφοριών φέρουν οι ιδιωτικές επιχειρήσεις, οι φορείς παροχής υπηρεσιών και οι φορείς εκμετάλλευσης των τηλεπικοινωνιών.

6. Περιφερειακές στρατηγικές για την κοινωνία των πληροφοριών

6.1. Η Επιτροπή των Περιφερειών εκφράζει την ικανοποίησή της για τη σύσταση της Επιτροπής προς τα κράτη μέλη να χαράξουν μια στρατηγική και να προβούν σε μια ολοκληρωμένη προσέγγιση όσον αφορά την κοινωνία των πληροφοριών σε συνεργασία με τις τοπικές και περιφερειακές αρχές.

6.2. Η ΕΤΠ επισημαίνει τα θετικά αποτελέσματα της πρωτοβουλίας Irisi (διαπεριφερειακή πρωτοβουλία για την κοινωνία των πληροφοριών), σύμφωνα με τα οποία η κάθε περιφέρεια χρειάζεται διαφορετική στρατηγική. Η ΕΤΠ θεωρεί ότι η περιφερειακή στρατηγική για την κοινωνία των πληροφοριών είναι καθοριστικής σημασίας, ιδιαίτερα δε από πλευράς ανάπτυξης των περιφερειών. Επίσης σημαντικά, και κυρίως από κοινωνικής πλευράς της κοινωνίας των πληροφοριών, θεωρεί η ΕΤΠ τα διάφορα βασικά σχέδια για την καινοτομία. Μεταξύ αυτών των σχεδίων και των στρατηγικών θα πρέπει να βρεθεί η κατάλληλη ισορροπία τόσο από πλευράς λειτουργικότητας όσο και από πλευράς αποτελεσματικότητας της κοινοτικής χρηματοδότησης.

6.3. Κατά την άποψη της ΕΤΠ είναι δύσκολο να χαραχθεί μια ορθή στρατηγική χωρίς επιτυχημένες και ατυχείς εμπειρίες των πολιτών και/ή των επιχειρήσεων κατά την εκτέλεση των σχεδίων.

6.4. Η ΕΤΠ θεωρεί ιδιαίτερα σημαντική τη σύνδεση της περιφερειακής στρατηγικής για την κοινωνία των πληροφοριών με την ανάπτυξη της εκπαίδευσης, εφόσον η γνώση των δυνατοτήτων που παρέχει η κοινωνία των πληροφοριών είναι από πλευράς επίτευξης της συνοχής τόσο σημαντική όσο και οι υπηρεσίες της κοινωνίας των πληροφοριών.

7. Η ανάπτυξη των χρηματοδοτικών μέσων της Ένωσης

7.1. Η Επιτροπή των Περιφερειών επισημαίνοντας τα θετικά αποτελέσματα της πρωτοβουλίας Irisi θεωρεί σημαντική την ανάπτυξη σχεδίων για την περιφερειακή και διακρατική συνεργασία με τη χρηματοδότηση των διαρθρωτικών ταμείων.

7.2. Η ΕΤΠ εκτιμά ειδικότερα ότι τα σχέδια περιφερειακής ανάπτυξης στα οποία συμμετέχουν οι κεντρικές περιφέρειες και οι περιφέρειες συνοχής θα συμβάλουν στη μεταφορά της τεχνογνωσίας και κατά συνέπεια στην επίτευξη της συνοχής.

7.3. Παντού στην Κοινότητα λειτουργούν ορθά σχέδια για την περιφερειακή ανάπτυξη. Η ΕΤΠ θεωρεί σημαντικό κατά τη διαχείριση των πόρων των διαρθρωτικών ταμείων να λαμβάνεται υπόψη η μεταφορά τεχνογνωσίας και η ανταλλαγή εμπειριών μεταξύ περιφερειών, και να προβλέπονται οι απαραίτητοι πόροι για το σκοπό αυτό.

7.4. Κατά την άποψη της ΕΤΠ το πρόγραμμα πλαίσιο για την έρευνα και την τεχνολογική ανάπτυξη θα πρέπει να συμβάλει στην προώθηση της τεχνολογικής ανάπτυξης στην κοινωνία των πληροφοριών χωρίς να θέσει σε κίνδυνο τους γενικούς στόχους του. Τούτο μπορεί να επιτευχθεί με την εκπόνηση επί μέρους σχεδίων που να επικεντρώνονται στη συμμετοχή των περιοχών συνοχής και άλλων μειονεκτικών περιφερειών στις δοκιμές των εφαρμογών για την ανάπτυξη της κοινωνίας των πληροφοριών.

7.5. Η ΕΤΠ εφιστά την προσοχή στο γεγονός ότι κατά την τωρινή φάση εφαρμογής των διαρθρωτικών προγραμμάτων σημειώνονται μεγάλες αλλαγές, γιατί στα σχετικά έγγραφα των παλαιών κρατών μελών δεν έχει ληφθεί καθόλου υπόψη η σημασία της κοινωνίας των πληροφοριών για την περιφερειακή ανάπτυξη. Στην ανακοίνωση της Επιτροπής απεικονίζεται μικρό τμήμα μόνον των σχεδίων που συμβάλλουν στην τόνωση της ζήτησης της κοινωνίας των πληροφοριών και έτσι το υφιστάμενο κενό δεν παρέχει τη δυνατότητα προσαρμογής στις ταχείες αλλαγές. Για το λόγο αυτό τα προγράμματα των διαρθρωτικών ταμείων θα πρέπει να είναι περισσότερο ευέλικτα ούτως ώστε κατά την μάλλον μεγάλη περίοδο εφαρμογής τους να μπορούν να προσαρμόζονται ευκολότερα στις αλλαγές που σημειώνονται στην κοινωνία.

7.6. Η ΕΤΠ θεωρεί σημαντικό στα επόμενα διαρθρωτικά προγράμματα να δοθεί ιδιαίτερη προσοχή στην επίτευξη της συνοχής στην κοινωνία των πληροφοριών και να παρέχεται η δυνατότητα χρησιμοποίησης των πόρων των διαρθρωτικών ταμείων για τη λήψη συμπληρωματικών μέτρων όσον αφορά την τόνωση της ζήτησης.

8. Συμπεράσματα

Η Επιτροπή των Περιφερειών

8.1. θεωρεί ότι οι δυνατότητες που παρέχει η κοινωνία των πληροφοριών είναι καθοριστικής σημασίας για την ανάπτυξη των περιφερειών και την επίτευξη της συνοχής 7

8.2. θεωρεί ιδιαίτερα σημαντικό το στόχο της Επιτροπής για την χάραξη πολιτικής όσον αφορά την αύξηση της ζήτησης των υπηρεσιών της κοινωνίας των πληροφοριών καθώς και τη χρησιμοποίηση πόρων των διαρθρωτικών ταμείων για τη στήριξη αυτών των προγραμμάτων 7

8.3. θεωρεί καθοριστικής σημασίας, από πλευράς συνοχής, την υλοποίηση, βραχυπρόθεσμα, τηλεπικοινωνιακών δικτύων υποδομής που να καλύπτουν επαρκώς όλες τις περιφέρειες στόχους 7

8.4. επιθυμεί να επιστήσει την προσοχή της Επιτροπής στο γεγονός ότι η ελευθέρωση της αγοράς των τηλεπικοινωνιών με περιοριστικές ρυθμίσεις, όπως για παράδειγμα η εφαρμογή της καθολικής υπηρεσίας, μπορεί να έχει επιπτώσεις και στη συνοχή 7

8.5. επισημαίνει ότι η ευθύνη και ο ρόλος των τοπικών και των περιφερειακών αρχών για την ανάπτυξη της κοινωνίας των πληροφοριών στην Ευρώπη, και προπαντός για την εκτίμηση του κοινωνικού σκέλους, είναι το ίδιο σημαντικός με το ρόλο του ιδιωτικού τομέα 7

8.6. εκφράζει την επιθυμία, για την αντιστάθμιση των περιφερειακών και εθνικών στρατηγικών, να δοθεί η δυνατότητα στους τοπικούς φορείς να συμβάλουν στην ανάπτυξη της κοινωνίας των πληροφοριών στην Ευρώπη με την εκπόνηση μικρών καινοτόμων σχεδίων 7

8.7. θεωρεί σημαντική την ανάπτυξη της διαπεριφερειακής συνεργασίας μέσω σχεδίων που να χρηματοδοτούνται από τα διαρθρωτικά ταμεία για την μεταφορά τεχνογνωσίας και την ανταλλαγή εμπειριών.

Βρυξέλλες, 19 Νοεμβρίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA